CELEX: 52013PC0848
Language: mt
Date: 2014-01-22
Title: Proposta għal DEĊIŻJONI TAL-KUNSILL dwar il-konklużjoni ta' Ftehim ta' Kooperazzjoni dwar Sistema Globali ta' Navigazzjoni bis-Satellita (GNSS) Ċivili bejn il-Komunità Ewropea u l-Istati Membri tagħha u r-Renju tal-Marokk

|
			
		
		
		52013PC0848
		
			Proposta għal DEĊIŻJONI TAL-KUNSILL dwar il-konklużjoni ta' Ftehim ta' Kooperazzjoni dwar Sistema Globali ta' Navigazzjoni bis-Satellita (GNSS) Ċivili bejn il-Komunità Ewropea u l-Istati Membri tagħha u r-Renju tal-Marokk /* COM/2013/0848 final - 2013/0414 (NLE) */
			
				
		
		
			
			   	MEMORANDUM TA' SPJEGAZZJONI
Il-Marokk għandu ħila kbira
fil-qasam tat-teknoloġija u l-applikazzjonijiet spazjali. Dan jixtieq
jiżviluppa l-użu tar-radjunavigazzjoni bis-satellita fit-territorju
tiegħu u fir-reġjun tal-madwar (il-Mediterran tal-Punent u l-Afrika
tal-Punent), li tiffoka fuq applikazzjonijiet speċifiċi ta' dan
ir-reġjun.
Impriżi Marokkini u Ewropej kellhom
rabtiet ta' kooperazzjoni industrijali fis-settur spazjali għal bosta
snin, u dan jipprovdi bażi soda li fuqha tista' tinbena u titwessa' l-kooperazzjoni
f'dan il-qasam li hu importanti ħafna għaż-żewġ
partijiet.
Il-kuntatti fir-rigward
tal-parteċipazzjoni tal-Marokk fil-programm GALILEO bdew
fl-24 ta' Marzu 2004 waqt laqgħa bejn il-Ministru Marokkin
għall-Infrastruttura u t-Trasport u d-Direttur Ġenerali
tal-Enerġija u t-Trasport fil-Kummissjoni Ewropea.
Fit-13 ta' Ottubru, wara għadd ta' konsultazzjonijiet
bilaterali, il-Ministru kiteb lid-Direttur Ġenerali għat-tieni darba
biex jikkonfermalu r-rieda tal-Marokk li jikkonkludi ftehim ta' kooperazzjoni
mal-Komunità Ewropea dwar is-sistema ċivili tar-radjonavigazzjoni
bis-satellita.
Il-Kummissjoni Ewropea, abbażi ta' mandat
biex tinnegozja li taha l-Kunsill fil-21 ta' April 2005, innegozjat
u tat bidu għal ftehim mal-awtoritajiet Marokkini fit-8 ta' Novembru 2005.
Il-Ftehim ġie ffimat fit-12 ta' Diċembru 2006, skont
Deċiżjoni tal-Kunsill tas-27 ta' Novembru 2006 li
tawtorizza l-iffirmar.
Is-setturi għall-attivitajiet ta' kooperazzjoni
fin-navigazzjoni u s-sinkronizzazzjoni bis-satellita maħsuba fil-ftehim
huma r-riċerka xjentifika, il-manifattura industrijali,
it-taħriġ, l-applikazzjoni, l-iżvilupp tas-servizzi u tas-suq,
il-kummerċ, kwistjonijiet dwar l-ispettru radjoelettriku, kwistjonijiet
dwar l-integrità, l-istandardizzazzjoni u ċ-ċertifikazzjoni.
Il-Ftehim hu mistenni jsaħħaħ l-attivitajiet konġunti
f'dawn is-setturi għall-ġid taċ-ċittadini, l-industriji u
l-komunitajiet xjentifiċi tal-partijiet. Irid jiġi nnutat li l-ftehim
ma għandu ebda impatt finanzjarju fuq il-Baġit tal-Unjoni Ewropea.
Peress li huwa pajjiż li jagħmel
parti mill-Viċinat Ewropew, il-Marokk huwa intitolat li jkun assoċjat
fil-Programm ta' Qafas il-ġdid għar-riċerka u l-innovazzjoni
(Orizzont 2020). Barra minn hekk, ikkonkluda Ftehim dwar il-kooperazzjoni
Xjentifika u Teknika mal-UE. Dan lill-Marokk jipprovdih b'potenzjal tajjeb biex
jagħti sehmu fir-riċerka marbuta mal-GNSS fil-kuntest tal-programmi
ta' riċerka u innovazzjoni tal-UE.
Filwaqt li jqisu l-ftehim, l-UE u l-Marokk
qegħdin fil-proċess li jiffirmaw Ittra ta' Intenzjoni dwar il-kooperazzjoni
fil-qasam tal-GNSS, li tikkonferma l-intenzjoni tagħhom li jippromwovu
l-kooperazzjoni tagħhom f'dan il-qasam u l-użu intensiv tas-servizzi
li jagħtu l-Programmi Ewropej tal-GNSS fir-reġjun tal-Mediterran.
L-Istati Membri firmatarji tal-Unjoni Ewropea
temmew il-proċeduri interni rispettivi tagħhom relatati mad-dħul
fis-seħħ ta' dan il-ftehim.
Il-Bulgarija u r-Rumanija għad iridu
jsiru partijiet għall-ftehim bil-konklużjoni ta' protokoll skont
l-Artikolu 6(2) tal-Att dwar il-kundizzjonijiet tal-adeżjoni
tar-Repubblika tal-Bulgarija u r-Rumanija u l-aġġustamenti
għat-trattati li fuqhom tissejjes l-Unjoni Ewropea. 
Il-Kroazja għandha ssir parti
għall-ftehim bil-konklużjoni ta’ protokoll skont l-Artikolu 6(2)
tal-Att dwar il-kondizzjonijiet tal-adeżjoni tar-Repubblika tal-Kroazja u
l-aġġustamenti għat-Trattat dwar l-Unjoni Ewropea, it-Trattat
dwar il-Funzjonament tal-Unjoni Ewropea u t-Trattat li jistabbilixxi l-Komunità
Ewropea tal-Enerġija Atomika
Il-Kunsill intalab jadotta l-proposta li
ġejja għal Deċiżjoni dwar il-konklużjoni tal-ftehim
f'isem l-Unjoni Ewropea wara l-kunsens tal-Parlament Ewropew.
2013/0414 (NLE)
Proposta għal
DEĊIŻJONI TAL-KUNSILL
dwar il-konklużjoni ta' Ftehim ta'
Kooperazzjoni dwar Sistema Globali ta' Navigazzjoni bis-Satellita (GNSS)
Ċivili bejn il-Komunità Ewropea u l-Istati Membri tagħha u r-Renju
tal-Marokk
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 172
flimkien mal-Artikolu 218(6)(a) tiegħu,
Wara li kkunsidra l-proposta mingħand
il-Kummissjoni Ewropea,
Wara li kkunsidra l-kunsens tal-Parlament
Ewropew[1],
Billi:
(1)                   
Fil-21 ta' April 2005, il-Kunsill
awtorizza lill-Kummissjoni biex tibda negozjati mal-Marokk
għall-konklużjoni ta' Ftehim ta' Kooperazzjoni dwar Sistema Globali
ta' Navigazzjoni bis-Satellita (GNSS) Ċivili.
(2)                   
Skont id-Deċiżjoni tal-Kunsill 10717/06
tas-27 ta' Novembru 2006, il-Ftehim ta' Kooperazzjoni dwar Sistema Globali ta'
Navigazzjoni bis-Satellita (GNSS) Ċivili (minn hawn 'il quddiem
jissejjaħ "il-Ftehim") bejn il-Komunità Ewropea u l-Istati
Membri tagħha, u r-Renju tal-Marokk, ġie ffirmat fit-12 ta' Diċembru 2006.
(3)                   
B'dan il-Ftehim tista' ssir kooperazzjoni eqreb
mal-Marokk fil-qasam tan-navigazzjoni bis-satellita. Dan se jimplimenta
għadd ta' elementi tal-programmi Ewropej tan-navigazzjoni bis-satellita.
(4)                   
Il-Ftehim għandu jiġi approvat f'isem
l-Unjoni Ewropea.
ADOTTA DIN ID-DEĊIŻJONI: 
Artikolu 1
Il-Ftehim ta' Kooperazzjoni dwar Sistema
Globali ta' Navigazzjoni bis-Satellita (GNSS) Ċivili bejn il-Komunità
Ewropea u l-Istati Membri tagħha, u r-Renju tal-Marokk, hawnhekk qed
jiġi approvat f'isem l-Unjoni Ewropea.
It-test tal-Ftehim hu mehmuż ma' din
id-Deċiżjoni.
Artikolu 2
Il-President tal-Kunsill għandu
jaħtar il-persuna awtorizzata biex f'isem l-Unjoni Ewropea tagħti
n-notifika stabbilita fl-Artikolu 18(1) tal-Ftehim, sabiex jiġi
espress il-kunsens tal-Unjoni Ewropea sabiex tintrabat bil-Ftehim, u
għandha tagħti din in-notifika:
"Minħabba d-dħul
fis-seħħ tat-Trattat ta' Lisbona
fl-1 ta' Diċembru 2009, l-Unjoni Ewropea ssostitwixxiet u
ssuċċediet lill-Komunità Ewropea u minn din id-data
teżerċita d-drittijiet kollha u tassumi l-obbligi kollha tal-Komunità
Ewropea. Għaldaqstant, ir-referenzi għall-"Komunità
Ewropea" fil-kontenut tal-Ftehim iridu jinqraw bħala "l-Unjoni
Ewropea"."
Artikolu 3
Din id-Deċiżjoni għandha
tidħol fis-seħħ fil-jum tal-adozzjoni tagħha. Għandha
tiġi ppubblikata f'Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               Il-kunsens ingħata fi […201.].